Peter, Paul and Mary

Οι "Peter, Paul and Mary" ήταν αμερικανικό συγκρότημα φολκ μουσικής, το οποίο δημιουργήθηκε το 1961 στη Νέα Υόρκη, κατά τη διάρκεια μιας ασυνήθιστα δημιουργικής περιόδου για την ποπ μουσική, γνωστή και ως το φαινόμενο "American folk music revival". Το τρίο συνέθεταν οι Πίτερ Γιάρροου (Peter Yarrow), Πωλ Στούκι (Paul Stookey) και η Μαίρη Τρέιβερς (Mary Travers). Μετά το θάνατο της Τρέιβερς το 2009, οι Γιάρροου και Στούκι συνέχισαν τις εμφανίσεις ως ντουέτο.

 Η Mary Travers έχει πει ότι επηρεάστηκε από τον Woody Guthrie, τον Pete Seeger και τους The Weavers. Στο ντοκιμαντέρ Peter, Paul & Mary: Carry It On — A Musical Legacy μέλη των Weavers μιλούν για το πώς οι Peter, Paul and Mary ανέλαβαν τη σκυτάλη του κοινωνικού σχολιασμού της φολκ μουσικής στη δεκαετία του 1960. Ο μάνατζερ Albert Grossman δημιούργησε το συγκρότημα, αφού είχε δει σε οντισιόν πολλούς τραγουδιστές της φολκ μουσικής σκηνής της Νέας Υόρκης. Έπειτα από πρόβες με τους Yarrow, Stookey και Travers στη Βοστόνη και στο Μαϊάμι, ο Grossman τους έκλεισε εμφάνιση στο The Bitter End, μια καφετέρια-νυχτερινό κέντρο, δημοφιλές για τη φολκ μουσική του, στο Greenwich Village της Νέας Υόρκης. Την επόμενη χρονιά ηχογράφησαν το πρώτο τους άλμπουμ, Peter, Paul and Mary. Το άλμπουμ κατατάχθηκε στο Top 10, σύμφωνα με το Billboard Magazine, για δέκα μήνες και παρέμεινε στην πρώτη θέση για εφτά εβδομάδες. Επιπλέον, παρέμεινε στο Top 20 για δύο χρόνια και στο τσαρτ των 100 καλύτερων άλμπουμ για τριάμιση χρόνια. Πούλησε συνολικά πάνω από 2 εκατομμύρια αντίγραφα και κέρδισε διπλά πλατινένια πιστοποίηση από τη RIAA(Recording Industry Association of America). Το 1963, βγήκε το "Puff, The Magic Dragon" σε μουσική του Yarrow και στίχους βασισμένους σε ένα ποίημα του Leonard Lipton. Παρά τους αστικούς μύθους ότι το τραγούδι έιναι γεμάτο αναφορές σε ναρκωτικά, στην πραγματικότητα αναφέρεται στη χαμένη αθωότητα της παιδικής ηλικίας.Την ίδια χρονιά το συγκρότημα εμφανίστηκε στην πορεία March on Washington, ιδαιίτερα γνωστή για τον ιστορικό λόγο "I Have a Dream" του Martin Luther King Jr., και ερμήνευσε τραγούδια όπως το "If I Had a Hammer" και το "Blowin' in the Wind". Επίσης, τραγούδησαν κι άλλα τραγούδια του Bob Dylan, ενώ η επιτυχία τους στο "Don't Think Twice, It's All Right" βοήθησε το άλμπουμ του Dylan "The Freewheelin' Bob Dylan" να ανέβει στο Top 30. Η ερμηνεία του "Blowin' in the Wind" του Bob Dylan έγινε ένα από τα μεγαλύτερα hit singles του συγκροτήματος. Μάλιστα, στις 14 Ιανουαρίου 1964, το συγκρότημα εμφανίστηκε με αυτό το τραγούδι στο τηλεοπτικό πρόγραμμα του Jack Benny. Το "Leaving on a Jet Plane", γραμμένο από το φίλο του συγκροτήματος, John Denver, έγινε το μοναδικό τους Νο 1 single το Δεκέμβριο του 1969. Το "Day is Done", Νο 21 hit τον Ιούνιο του 1969 από το άλμπουμ Peter, Paul and Mommy, το οποίο κέρδισε βραβείο Grammy, ήταν το τελεύταιο από τα κορυφαία 100 hit που ηχογράφησε το τρίο. Το τρίο διασπάστηκε το 1970 για να επιδιώξει σόλο καριέρες και μετά τη σύλληψη και την καταδίκη του Yarrow για σεξουαλική συμπεριφορά προς ένα δεκατριάχρονο κορίτσι. Χρόνια αργότερα έλαβε προεδρική χάρη από τον Jimmy Carter. Η Travers ηχογράφησε πέντε solo LPs και έκανε συναυλίες και διαλέξεις κατά μήκος των Ηνωμένων Πολιτειών. Ακόμη υπήρξε παραγωγός, έγραψε και πρωταγωνίστησε σε μία σειρά του BBC-TV. Ο Stookey δημιούργησε ένα χριστιανικό μουσικό συγκρότημα που ονομαζόταν The Body Works Band. Ο Υarrow έγραψε και παρήγαγε το "Torn Between Two Lovers" (No 1, 1977) της Mary McGregor, ενώ κέρδισε ένα Emmy για τα τρία κινούμενα TV specials βασισμένα στο "Puff, The Magic Dragon". Ο Stookey έγραψε το "The Wedding Song (There is Love)" για το γάμο του Yarrow με τη Marybeth McCarthy, σύμφωνα με μια συνέντευξή του στο DVD Carry It On, που δημοσιεύθηκε το 2004 από τις Rhino Records. Το 1972, το συγκρότημα επανενώθηκε για μία συναυλία στο Madison Square Garden για τη στήριξη του George McGovern στα πλαίσια της προεδρικής του καμπάνιας και ξανά το 1978 για μία συναυλία εναντίον της πυρηνικής ενέργειας. Αυτή τη συναυλία ακολούθησε μία καλοκαιρινή περιοδεία επανένωσης. Η καλοκαιρινή περιοδεία αποδείχθηκε τόσο επιτυχημένη που το συγκρότημα αποφάσισε να συναντιέται λιγότερο ή περισσότερο μόνιμα το 1981. Συνέχισαν να ηχογραφούν άλμπουμ μαζί και να περιοδεύουν, παίζοντας σε περίπου 45 σόου το χρόνο, μέχρι το θάνατο της Mary Travers το 2009. Το 2004 η Travers διαγνώστηκε με λευχαιμία και έκτοτε το τρίο αναγκάστηκε να ακυρώσει κατά καιρούς διάφορες συναυλίες. Στα μέσα του 2009 λόγω της καθυστέρησης στην ανάρρωση της Travers και της αδυναμίας της να εμφανιστεί στην περιοδεία, ο Yarrow και ο Stookey εμφανίστηκαν στις προγραμματισμένες ημερομηνίες ως ντουέτο και ονόμασαν το σόου "Peter & Paul Celebrate Mary and 5 Decades of Friendship". Το Σεπτέμβριο του 2009 η Mary Travers πέθανε σε ηλικία 72 ετών, έπειτα από επιπλοκές των χημειοθεραπειών που ακολουθούσε για τη θεραπεία της λευχαιμίας. Ήταν η ίδια χρονιά που οι Peter, Paul and Mary συμπεριλήφθηκαν στο Hit Parade Hall of Fame. Στις 5 Μαρτίου 2010, οι Rhino Records κυκλοφόρησαν το άλμπουμ "The Prague Sessions". Οι Yarrow και Stookey συνέχισαν να εμφανίζονται ως ντουέτο με τα ονόματά τους. Το 2010, οι Peter Yarrow και Paul Stookey ζήτησαν από τον Εθνικό Οργανισμό Γάμου (National_Organization_for_Marriage) να σταματήσει να χρησιμοποιεί τη δική τους ηχογράφηση του "This Land is your Land", κάνοντας σαφές στο γράμμα τους ότι η φιλοσοφία του οργανισμού έρχεται σε πλήρη αντίθεση με τη θέση υπεράσπισης που κρατάει το συγκρότημα. Κατά τη διάρκεια της καριέρας τους, οι Peter, Paul and Mary βραβεύτηκαν με πέντε Grammy, οκτώ Χρυσά και πέντε Πλατινένια άλμπουμ, ενώ δώδεκα τραγούδια τους τοποθετήθηκαν στο Billboard Top 40, με έξι από αυτά να βρίσκονται στο Top 10. http://www.classicbands.com/ppm.html